Diari Oficial de la Generalitat Valenciana


Sumari del DOGV 3957, del 12-03-2001 (2001/2214)

Informació pública de la Delegació del Govern a València, Àrea d'Indústria i Energia, de la sol·licitud d'autorització administrativa i l'estudi d'impacte ambiental per a la instal·lació d'una planta de cicle combinat per a producció d'energia elèctrica a Catadau (València).
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3957

Data del DOGV
:   12-03-2001

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2001/2214


Organisme emissor
:   delegació de Govern A la Comunitat Valenciana

Tipus de document
:   Anunci

Informació pública de la Delegació del Govern a València, Àrea d'Indústria i Energia, de la sol·licitud d'autorització administrativa i l'estudi d'impacte ambiental per a la instal·lació d'una planta de cicle combinat per a producció d'energia elèctrica a Catadau (València). [2001/F2214]
  
De conformitat amb el que s'estableix en la Llei 54/1997, de 27 de novembre, del Sector Elèctric, i en el Reial Decret 1.955/2000, pel qual es regulen les activitats de transport, distribució, comercialització, subministrament i procediment d'autorització d'instal·lacions d'energia elèctrica; en el Reial Decret Legislatiu 1.302/1986, d'Avaluació d'Impacte Ambiental, modificat pel Reial Decret Llei 9/2000, i el Reial Decret 1.131/1988, pel qual s'aprova el Reglament d'Avaluació d'Impacte Ambiental, i en la Llei 30/1992, de Règim Jurídic de les Administracions Públiques i del Procediment Administratiu Comú (modificada per la Llei 4/1999), se sotmet a informació pública l'avantprojecte d'una planta de cicle combinat a Catadau (València), així com el corresponent estudi d'impacte ambiental.
  
Peticionari: Electricitat de Llevant, sucursal a Espanya d'Energía de Levante BV.
  
Característiques generals de la instal·lació: es tracta d'una planta de generació d'energia elèctrica d'una potència nominal aproximada de 1.100 MW (elèctrics), del tipus de cicle combinat amb turbina de gas, a construir al terme municipal de Catadau (València).
  
El projecte considera la instal·lació de tres (3) grups de generació d'energia. Cada grup consta d'una turbina de gas de 250 MW de potència nominal; una caldera de recuperació de calor, amb l'opció de funcionament amb postcombustió, i un turbogenerador de vapor de 125 MW nominals.
  
La planta de cicle combinat utilitzarà únicament gas natural com a combustible.
  
La refrigeració del circuit de vapor es realitzarà per aire mitjançant aerocondensadors.
  
La planta de cicle combinat estarà connectada a una subestació elèctrica existent de 400 kV situada en una parcel·la annexa a la localització del projecte. El projecte preveu la construcció d'una estació elèctrica de maniobra de 400 kV per a connectar la planta de cicle combinat amb la subestació elèctrica existent.
  
La planta de cicle combinat estarà connectada a un gasoducte de transport de gas natural existent, el traçat del qual discorre pròxim a la parcel·la de la planta. El projecte preveu la construcció d'un ramal subterrani de connexió i d'una estació de regulació i mesura (ERM) de gas natural.
  
El projecte preveu la instal·lació d'una canonada subterrània per a l'abastiment d'aigua a la planta des d'un o diversos pous de nova construcció, així com la instal·lació d'una canonada subterrània per a evacuar l'efluent líquid generat durant l'operació en la planta de cicle combinat.
  
La planta de cicle combinat també inclou, entre altres, les següents instal·lacions:
  
- Intercanviadors de calor per al sistema d'aigua de serveis refrigerats per aire.
  
- Transformadors elevadors de tres enrotllaments i transformacions auxiliars.
  
- Tanques d'emmagatzemament d'aigua (aigua de serveis i protecció contra incendis, aigua filtrada i aigua desmineralitzada).
  
- Planta de tractament d'aigua bruta.
  
- Sistema de recollida d'aigua sanitària i sistema de tractament.
  
- Sistema de protecció contra incendis.
  
- Sistema d'aigua potable.
  
- Sistema de recollida, tractament i descàrrega d'aigües residuals.
  
- Sistema de recollida i descàrrega d'aigües pluvials.
  
- Caldera auxiliar.
  
- Emmagatzemament de productes químics per al sistema de tractament d'aigua bruta.
  
- Emmagatzemament de gasos en contenidors de transport.
  
- Oficines, taller de manteniment, magatzem i sala de control.
  
Cosa que es fa pública perquè es puguen examinar, l'avantprojecte i l'estudi d'impacte ambiental, a les dependències de la Subdelegació del Govern a València, Àrea d'Indústria i Energia, situada al carrer de Joaquín Ballester, 39, València, i, si és el cas, presentar en triple exemplar en aquest centre les al·legacions que s'estimen oportunes en el termini de 20 dies comptats a partir de l'endemà de la publicació d'aquest anunci.
  
València, 5 de març de 2001.- El director de l'Àrea d'Indústria i Energia: Fernando Martínez Sotillos.